Covid-19-statistieke: 1 800 nuwe gevalle(Grafika: pixabay) Suid-Afrika het teen Saterdag nog 1 834 bykomende gevalle van Covid-19 bevestig en amper 21 000 toetse is in die voorafgaande 24 uur vir die virussiekte gedoen. Meer as 4,6 miljoen toetse is sedert die uitbreking van die pandemie in Suid-Afrika gedoen. Dr. Zweli Mkhize, minister van gesondheid, sê nog 53 sterftes is ook bevestig. “Dit bring die algehele Covid-19-verwante sterftes op 18 944 te staan. Uit die 53 sterftes wat vandag aangemeld is, het 10 oor die afgelope 48 uur plaasgevind,” het Mkhize gesê. Die land se herstelkoers weens Covid-19 staan ook weer op 90% nadat dit vroeër vandeesweek tot 90,4% toegeneem het. Tot dusver het 644 641 mense van die siekte herstel. Gauteng het die meeste sterftes (4 701), gevolg deur die Wes-Kaap (4 323), die Oos-Kaap (3 536) en KwaZulu-Natal (3 190). Gauteng het met 226 963 ook steeds die meeste algehele gevalle van die siekte.